Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Т. Ч. од Скопје, поднесена против  Решението на Општина Прилеп, по предметот Барање за пристап до информации од јавен карактер, на ден 08.06.2026 година, го донесе следното

Р Е Ш Е Н И Е

1. Жалбата изјавена од Т. Ч. од Скопје, поднесена против  Решението на Општина Прилеп бр.34-44/4 од 06.05.2026 година, заведена во Агенцијата под бр.08-126 на 08.05.2026 година, по предметот Барање за пристап до информации од јавен карактер,СЕ УВАЖУВА.
        2. Решението на Имателот на информации бр.34-44/4 од 06.05.2026 година СЕ ПОНИШТУВА.
3. Предметот се враќа на повторно постапување пред првостепениот орган. 
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Т. Ч. од Скопје, како што е наведено во Жалбата на 05.05.2026 година поднела Барање за пристап до информации од јавен карактер до Општина Прилеп, со кое побарала по е-маил да и се достави електронски запис од следната информација: 
„1. Сите донесени ДУПови на сила во Прилеп, со површина во хектари, датум на носење, одлука бр., дали се изработени од ЈП за просторни и урбанистички планови – Прилеп или се финансирани од приватен инвеститор. 
2. Кои од донесените ДУПови се усогласени со актуелниот ГУП на град Прилеп (2013-2023)?
3. Кои ДУПови се во изработка и во која фаза се?
4. Кои ДУПови се во план да се изработата во тек на 2026 година?
5. Дали е во тек изработка на но ГУП на град Прилеп и во која фаза е? Ако не, зошто не?“ 
Постапувајќи по наведеното Барање, Имателот на информации до Барателот доставил Решение бр.34-44/4 од 06.05.2026 година, со кое Барањето на Барателот се уважува. Во Решението е наведено дека „...1. Во однос на првата точка ве информираме дека Општина Прилеп користи планови кои датираат од 1989 година. ...ЈП за ПУП Прилеп има изработено дел од плановите кои се во важност, а го има изработено и ГУП за град Прилеп, плански период (2013-2023), донесен со одлука бр.25-2888/5 од 25.12.2015 год и е во важност.                                                                                                                                                                                                                                                                                                                                                                                                                                                                                                                                                         Важност. 2. Сите планови се во примена. Во плановите кои се донесени во период од 1989 до 2015 година, во делови од нив се појавува неусогласеност со ГУП за град Прилеп....3.Овој податок е јавно достапен на web страната на Општина Прилеп во Службен гласник на Општина Прилеп – Програма за изработка на урбанистички планови на територијата на Општина Прилеп за 2026 год.донесена со одлука бр.09-197/1 од 16.01.2026 год. 4. Овој податок е јавно достапен на web страната на Општина Прилеп ... 5. Во моментот се вршат сите потребни анализи кои ќе влијаат на одржлив развој на градот од аспект на урбаната мобилност, заштита на животната средина...за изработка на новиот ГУП за град Прилеп...“. 
Незадоволен од добиеното Решение, Барателот на информациите на 11.05.2026 година достави Жалба до Агенцијата, заведена под бр.08-126. Во Жалбата се наведува дека „...Во одговорот не се наведени сите доенсени ДУПови на сила во Прилеп, со површина во хектари, датум на носење, одлука бр., дали се изработени од ЈП за просторни и урбанистички планови – Прилеп или се финансирани од приватен инвеститор, што е побрарано под точка 1. Исто несе наведени точно кои ДУПови ...2. не се наведени...“.
Агенцијата со електронски допис бр.08-126 од 11.05.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
На 14.05.2026 година Имателот на информации преку електронска пошта до Агенцијата достави Одговор на жалба бр.34-44/8 од 13.05.2026 година, во кој е наведено: „...Службеното лице задолжено за посредување при остварување на правото за слободен пристап до информации на ден 05.05.2026 година се обрати до Секторот за урбанизам комунални работи....Од Секторот за урбанизам, комунални работи и заштита на животната средина пристигна Произнесување по жалба со број 10-1061/2 од 08.05.2026 заведено под број 34-44/6 од 08.05.2026 година во кој стои: -Планови кои се согласни со актуелниот ГУП на град Прилеп – Планови кои се во постапка – Планови кои се планирани да се изработата во тек на 2026 година...“.
 Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации бр.34-44/4 од 06.05.2026 година го поништи и предметот го врати на повторно постапување пред првостепениот орган, поради следното:
По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение согласно член 20 од Законот за слободен пристап до информации од јавен карактер, не постапил правилно и во целост согласно истиот Закон, поради тоа што не му ги доставил бараните информации на начин и во форма наведени во Барањето. 
Согласно член 12 став 3 од Законот за слободен пристап до информации од јавен карактер секој барател врз основа на барање има право на пристап до информација од имателот на информации со кои располага и тоа со увид, препис, фотокопија или електронски запис. Во конкретниот случај Имателот на информации не го испочитувал начинот со кој Барателот сака да се запознае со бараната информација, ниту дава образложение за поинаков начин на доставување. Имено, во случајот Имателот на информации за точка 3 и 4 од Барањето го упатува Барателот на веб страницата на Имателот на информации, без да му достави линк за истото.
[bookmark: _Hlk229067613]Согласно член 3 став 1 алинеја 2 од Законот за слободен пристап до информации од јавен карактер („Сл. весник на Република Северна Македонија“ бр. 101/2019) е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Според член 10 став (1) алинеи 1, 20, 21 и 22 од истиот Закон, Имателот е должен да ја информира јавноста со објавување на податоци од негова надлежност, извештаите за работа, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации. 
Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.
Во конкретниот случај, Имателот на информации е должен одново да го разгледа Барањето и на Барателот на информации да му овозможи пристап до побараните информации во согласност со Законот за слободен пристап до информации од јавен карактер.
При повторното постапување по предметот, Имателот на информации е должен да постапи по укажувањата на Агенцијата.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                                                    Директор,
                                                                                                                                 Петар Гајдов 

